Na podlagi 25. člena, enajste alineje 54. člena in 55. člena Zakona o delovnih razmerjih (Uradni list RS, št. 21/13, s spremembami in dopolnitvami), tretje točke prvega odstavka 68. člena in tretjega odstavka 70. člena Zakona o javnih uslužbencih (Uradni list RS, št. 63/07 – UPB, s spremembami in dopolnitvami), Direkcija Republike Slovenije za vode objavlja javno objavo za zasedbo prostega strokovno tehničnega delovnega mesta, s tri mesečnim poskusnim delom:

**strokovni sodelavec VII/2-I, (šifra DM:9058),** (m/ž)

**v Sektorju za vode, v Uradu za investicije,**

za določen čas do 30.11.2027 z možnostjo podaljšanja za delo na projektu »Zmanjšanje poplavne ogroženosti porečja Vipave – 1. faza«.

Lokacija opravljanja dela: Ljubljana

Kandidati, ki se bodo prijavili na prosto delovno mesto, morajo izpolnjevati naslednje pogoje:

* visokošolsko univerzitetno izobraževanje (prejšnje)/visokošolska univerzitetna izobrazba (prejšnja) - (Vrsta izob. KLASIUS: 17002) ali magistrsko izobraževanje (druga bolonjska stopnja)/magistrska izobrazba (druga bolonjska stopnja) (Vrsta izob. KLASIUS: 17003),
* 8 let delovnih izkušenj,
* znanje uradnega jezika (visoka raven aktivnega obvladanja slovenščine),
* državljanstvo Republike Slovenije,
* ne smejo biti pravnomočno obsojeni zaradi naklepnega kaznivega dejanja, ki se preganja po uradni dolžnosti in ne smejo biti obsojeni na nepogojno kazen zapora v trajanju več kot šest mesecev,
* zoper njih ne sme biti vložena pravnomočna obtožnica zaradi naklepnega kaznivega dejanja, ki se preganja po uradni dolžnosti.

Poleg navedenih pogojev mora kandidat izpolnjevati splošne pogoje, ki jih urejajo predpisi s področja delovnega prava.

Kot delovne izkušnje se šteje delovna doba na delovnem mestu, za katero se zahteva ista stopnja izobrazbe in čas pripravništva v isti stopnji izobrazbe, ne glede na to, ali je bilo delovno razmerje sklenjeno oziroma pripravništvo opravljeno pri istem ali pri drugem delodajalcu. Za delovne izkušnje se štejejo tudi delovne izkušnje, ki jih je javni uslužbenec pridobil z opravljanjem del na delovnem mestu, za katero se zahteva za eno stopnjo nižja izobrazba, razen pripravništva v eno stopnjo nižji izobrazbi. Kot delovne izkušnje se upošteva tudi drugo delo na enaki stopnji zahtevnosti, kot je delovno mesto, za katero oseba kandidira, pri čemer se upošteva čas opravljanja takega dela in stopnja izobrazbe. Delovne izkušnje se dokazujejo z verodostojnimi listinami, iz katerih sta razvidna čas opravljanja dela in stopnja izobrazbe.

Delovne naloge izbranega kandidata na delovnem mestu bodo:

- vodenje strokovnih nalog in izvajanje postopkov z delovnega področja,

- samostojno oblikovanje sistemskih rešitev in drugih gradiv,

- opravljanje in vodenje nalog iz področja javnih naročil in stikov z javnostmi,

- izvajanje nadzora nad pravilnim in pravočasnim izvajanjem pogodbenih obveznosti na področju javnih naročil,

- zbiranje, urejanje ter pripravljanje podatkov za izdelavo analize o izvajanju in finančnem stanju projekta,

- sodelovanje pri nalogah povezanih s pripravo predloga in izvajanju proračuna,

- priprava analiz, razvojnih projektov, informacij, poročil in drugih zahtevnih gradiv,

- obdelava in vnos podatkov v informacijski sistem e-MA, v druge baze in evidence,

- opravljanje drugih nalog v skladu s potrebami projekta in po navodilu nadrejenih.

**Prijava mora biti posredovana na predpisanem obrazcu Direkcije RS za vode oz. Vlogo za zaposlitev** s pisno izjavo, iz katere mora biti razvidno:

1. izpolnjevanje pogoja izobrazbe: kandidat navede raven in smer izobrazbe, datum (dan, mesec, leto) zaključka izobraževanja, pridobljen strokovni naziv ter izobraževalno ustanovo, pri kateri je bila izobrazba pridobljena;
2. izpolnjevanje pogoja zahtevanih delovnih izkušenj: kandidat navede vse dosedanje delovne izkušnje, datum sklenitve in datum prekinitve delovnega razmerja oziroma dela pri posameznemu delodajalcu, ter kratko opiše delo, ki ga je opravljal pri tem delodajalcu ter navede raven zahtevnosti dela (raven zahtevane izobrazbe za opravljanje dela na posameznem delovnem mestu);
3. pisno izjavo kandidata, da aktivno obvlada slovenščino na visoki ravni v skladu z Uredbo o potrebnem znanju slovenščine za posamezne poklice oziroma delovna mesta v državnih organih in organih samoupravnih lokalnih skupnosti ter pri izvajalcih javnih služb in nosilcih javnih pooblastil.
4. da:

* je državljan Republike Slovenije,
* ni bil pravnomočno obsojen zaradi naklepnega kaznivega dejanja, ki se preganja po uradni dolžnosti, in da ni bil obsojen na nepogojno kazen zapora v trajanju več kot šest mesecev,
* zoper njega ni vložena pravnomočna obtožnica zaradi naklepnega kaznivega dejanja, ki se preganja po uradni dolžnosti;

1. da za namen te javne objave skladno z določili GDPR dovoljuje Direkciji RS za vode, pridobitev podatkov iz prejšnje točke tega razpisa iz uradnih evidenc. V primeru, da kandidat z vpogledom v uradne evidence ne soglaša, bo moral sam predložiti ustrezna dokazila.

Zaželeno je, da prijava vsebuje tudi kratek življenjepis ter da kandidat v njej poleg formalne izobrazbe navede tudi druga znanja, sposobnosti in veščine, ki jih je pridobil.

Strokovna usposobljenost kandidatov se bo presojala na podlagi zapisov navedenih v Vlogi za zaposlitev, priloženih izjav, oziroma s pomočjo morebitnih drugih metod preverjanja strokovne usposobljenosti kandidatov.

Od kandidata za razpisano delovno mesto pričakujemo veliko mero samoiniciativnosti, natančnosti in komunikativnosti.

Prednost pri izbiri bodo imeli kandidati:

* z izobrazbo ekonomske ali upravne smeri,
* ki imajo izkušnje pri izvajanju operacij evropske kohezijske politike,
* ki so dobro računalniško pismeni tudi izven okvira uporabniških programskih paketov (predvsem področje analitike in podatkovnih struktur: Excel, eMa, MFerac),

Prosimo, da kandidati navedeno označijo v obrazcu »Vloga za zaposlitev«, pod točko 4.b) in 4.d.

Direkcija Republike Slovenije za vode bo opravila izbiro kandidata po predmetni objavi in z izbranim kandidatom sklenila delovno razmerje za določen čas s polnim delovnim časom do 30.11.2027 z možnostjo podaljšanja, za delo na projektu »Zmanjšanje poplavne ogroženosti porečja Vipave – 1. faza«, s poskusnim delom v trajanju 3 mesecev. Poskusno delo se lahko podaljša v primeru začasne odsotnosti z dela.

Izbrani kandidat bo delo opravljal na delovnem mestu strokovni sodelavec VII/2-I, na naslovu Hajdrihova ulica 28C, 1000 Ljubljana oziroma v drugih uradnih prostorih Direkcije RS za vode in bo skladno z novo zakonodajo uvrščen v 26. plačni razred.

Operacijo »Zmanjšanje poplavne ogroženosti porečja Vipave – 1. faza« sofinancirata Republika Slovenija in Evropska unija iz Kohezijskega sklada.

Kandidat vloži prijavo v pisni obliki obvezno na priloženem obrazcu »Vloga za zaposlitev«, ki jo pošlje v zaprti ovojnici z označbo: »Za JO za delovno mesto strokovni sodelavec VII/2-I, šifra DM: 9058), št. 11002-14/2025« na naslov: Direkcija RS za vode, Mariborska cesta 88, 3000 Celje, in sicer v roku 14-ih dni po objavi na osrednjem spletnem mestu državne uprave GOV.SI in spletni strani Zavoda RS za zaposlovanje ter oglasni deski Zavoda RS za zaposlovanje. Za pisno obliko prijave se šteje tudi elektronska oblika, poslana na elektronski naslov: [gp.drsv@gov.si](mailto:gp.drsv@gov.si), pri čemer veljavnost prijave ni pogojena z elektronskim podpisom.

Za dodatne informacije o izvedbi postopka zaposlitve dobite vsak delovni dan od 10. do 11. ure na telefonski številki 01 478 3163, ga. Sonja Brumat informacije o delovnem področju na telefonski številki 01 478 3129, Špela Vrhovec, vodja projekta.

V besedilu objave uporabljeni izrazi, zapisani v moški slovnični obliki, so uporabljeni kot nevtralni za ženske in moške.

mag. Karmen Škufca

namestnik direktorja

p.p. št. 0200-5/2025-2 z dne 27.1.2025